Document ID: 32012D0341

NÕUKOGU OTSUS,
25. juuni 2012,
seisukoha kohta, mille Euroopa Liit võtab EMP ühiskomitees seoses EMP lepingu XIII lisa („Transport”) muutmisega
(2012/341/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9,
võttes arvesse nõukogu 28. novembri 1994. aasta määrust (EÜ) nr 2894/94 Euroopa Majanduspiirkonna lepingu rakenduskorra kohta, (1) eriti selle artikli 1 lõiget 3,
võttes arvesse Euroopa Komisjoni ettepanekut
ning arvestades järgmist:
(1)
Euroopa Majanduspiirkonna lepingu (2) (edaspidi „EMP leping”) XIII lisa on muudetud EMP Ühiskomitee 19. juuli 2011. aasta otsusega nr 90/2011, (3) millega inkorporeeritakse EMP lepingusse Euroopa Parlamendi ja nõukogu 24. septembri 2008. aasta määrus (EÜ) nr 1008/2008 ühenduses lennuteenuste osutamist käsitlevate ühiseeskirjade kohta (4).
(2)
Määruse (EÜ) nr 1008/2008 lisamisega Euroopa Ühenduse ja Šveitsi Konföderatsiooni vahelisse õhutranspordi alasesse kokkuleppesse (5) kehtestasid liit ja Šveits Šveitsi ja ühenduse lennuettevõtjate suhtes sama korra.
(3)
Määruse (EÜ) nr 1008/2008 lisamisega Euroopa Vabakaubanduse Assotsiatsiooni konventsiooni („Vaduzi konventsioon”) (6) kehtestasid Šveits ja EMPsse kuuluvad EFTA riigid Šveitsi ja EMPsse kuuluvate EFTA riikide lennuettevõtjate suhtes sama korra.
(4)
Seega tuleks EMP lepingu XIII lisa muuta, et anda Šveitsi lennuettevõtjatele õigus osutada lennuteenuseid liidu liikmesriikide ja EMPsse kuuluvate EFTA riikide vahel.
(5)
Seisukoht, mille liit EMP ühiskomitees võtab, peaks põhinema lisatud otsuse eelnõul,
ON VASTU VÕTNUD KÄESOLEVA OTSUSE:
Artikkel 1
Seisukoht, mille Euroopa Liit võtab EMP ühiskomitees seoses EMP lepingu XIII lisa muutmise ettepanekuga, põhineb käesolevale otsusele lisatud EMP ühiskomitee otsuse eelnõul.
Artikkel 2
Käesolev otsus jõustub selle vastuvõtmise päeval.
Brüssel, 25. juuni 2012

Labels: 5
8
9
18
15